KOMMISSIONENS BESLUTNING af 23. maj 1997 om Fællesskabets indkøb af mund- og klovesygeantigener og om formulering, fremstilling, aftapning og distribution af vacciner mod mund- og klovesyge (EØS-relevant tekst) (97/348/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 14,

under henvisning til Rådets beslutning 91/666/EØF af 11. december 1991 om oprettelse af EF-beredskabslagre af mund- og klovesygevacciner (3), særlig artikel 5 og 7, og

ud fra følgende betragtninger:

I overensstemmelse med beslutning 91/666/EØF er indkøb af antigener en del af Fællesskabets indsats for at oprette EF-beredskabslagre af mund- og klovesygevacciner;

ved Kommissionens beslutning 93/590/EF af 5. november 1993 om Fællesskabets indkøb af mund- og klovesygeantigener som led i EF-foranstaltningen til beredskabslagre af mund- og klovesygevacciner (4), senest ændret ved beslutning 95/471/EF (5), blev der truffet foranstaltninger til indkøb af mund- og klovesygeantigener;

de foranstaltninger, der blev truffet i 1993, omfattede antigen af virusstammerne A5, A22, og O1;

som følge af sygdomssituationen er yderligere antigener påkrævet;

Kommissionen offentliggjorde den 16. november 1996 en licitationsbekendtgørelse vedrørende levering af inaktive, koncentrerede mund- og klovesygeantigener og formulering, fremstilling, aftapning og distribution af vacciner mod mund- og klovesyge (6);

licitationsbekendtgørelsen omfattede 2 mio. portioner A22 Iraq antigener, 5 mio. portioner C1 (europæisk oprindelse) og 5 mio. portioner ASIA 1 samt formulering, fremstilling, aftapning og distribution af vacciner fremstillet af ovennævnte antigener og endvidere formulering, fremstilling, aftapning og distribution af vacciner fremstillet af antigener, der allerede er på lager i de banker, der blev oprettet ved beslutning 93/590/EF;

som svar på licitationsbekendtgørelsen har Kommissionen modtaget anmodninger om deltagelse fra tre virksomheder, der fremstiller antigener af mund- og klovesygevirus;

Kommissionen har gennemgået de indkomne tilbud under hensyntagen til følgende faktorer:

- de tekniske krav i bilag II til beslutning 91/666/EØF og de øvrige kriterier, der er nævnt i denne beslutnings artikel 5

- det forhold, at nogle virksomheder er ude af stand til at levere det fulde antal portioner af nogle antigener

- behovet for, at virksomheden råder over et veletableret program til kontrol med og sikring af kvaliteten

- vaccinernes levetid;

Kommissionen har udvalgt Rhône Mérieux til at levere 2 mio. portioner A22 Iraq antigener, 5 mio. portioner C1 og 5 mio. portioner ASIA 1 og til på Kommissionens anmodning at formulere, fremstille, aftappe og distribuere vaccine mod mund- og klovesyge fremstillet af de nævnte antigener og af antigener, der allerede er på lager i de eksisterende banker;

der bør træffes finansielle foranstaltninger til at gøre det muligt for Kommissionen at købe antigener fra Rhône Mérieux og at indgå aftale med dette firma om formulering, fremstilling, aftapning og distribution af vacciner mod mund- og klovesyge;

i henhold til artikel 7 i beslutning 91/666/EØF er det nødvendigt at fastsætte regler for fordelingen af antigenbeholdningerne mellem de antigenbanker, der er anført i nævnte beslutnings artikel 1;

det er hensigtsmæssigt, at de indkøbte stammer oplagres i forskellige banker;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Fællesskabet indkøber følgende stammer af mund- og klovesygeantigen:

- A22 Iraq: 2 000 000 portioner

- C1: 5 000 000 portioner

- ASIA 1: 5 000 000 portioner

op til maksimumsomkostninger på 2,4 mio. ECU.

2. Det i stk. 1 nævnte antigen leveres af Rhône Mérieux.

3. Fællesskabet træffer foranstaltninger til formulering, fremstilling, aftapning og distribution af vacciner mod mund- og klovesyge, der fremstilles af de i stk. 2 nævnte antigener, i første omgang op til maksimumsomkostninger på 1,5 mio. ECU.

4. Den i stk. 3 omhandlede foranstaltning tilrettelægges af Kommissionen.

Artikel 2

1. Fællesskabet træffer foranstaltninger til formulering, fremstilling, aftapning og distribution af vacciner mod mund- og klovesyge, der fremstilles af antigener, som opbevares i eksisterende antigenbanker, i første omgang op til maksimumsomkostninger på 1,5 mio. ECU.

2. Den i stk. 1 omhandlede foranstaltning tilrettelægges af Kommissionen.

Artikel 3

De i artikel 1, stk. 3, og artikel 2, stk. 1, nævnte foranstaltninger gennemføres af Kommissionen i samarbejde med Rhône Mérieux.

Artikel 4

1. Kommissionen indgår med henblik på artikel 1, 2 og 3 på De Europæiske Fællesskabers vegne kontrakter med Rhône Mérieux.

2. Generaldirektøren for Generaldirektoratet for Landbrug bemyndiges til at undertegne kontrakten på vegne af Kommissionen for De Europæiske Fællesskaber.

3. Betalingen til Rhône Mérieux finder sted i overensstemmelse med betingelserne i de i stk. 1 omhandlede kontrakter.

Artikel 5

Det i artikel 1, stk. 1, omhandlede antigen fordeles mellem de eksisterende antigenbanker som følger:

a) Lyon: 2 000 000 portioner A22 Iraq

b) Brescia: 2,5 mio. portioner C1 og ASIA 1

c) Pirbright: 2,5 mio. portioner C1 og ASIA 1.

Artikel 6

Denne beslutning er rettet til medlemsstaterne.

Udfærdiget i Bruxelles, den 23. maj 1997.

På Kommissionens vegne

Franz FISCHLER

Medlem af Kommissionen

(1) EFT nr. L 224 af 18. 8. 1990, s. 19.

(2) EFT nr. L 168 af 2. 7. 1994, s. 31.

(3) EFT nr. L 368 af 31. 12. 1991, s. 21.

(4) EFT nr. L 280 af 13. 11. 1993, s. 33.

(5) EFT nr. L 269 af 11. 11. 1995, s. 29.

(6) EFT nr. C 346 af 16. 11. 1996, s. 27.